AfriForum hof toe oor grondgrypers op De Wildt | Netwerk24
AfriForum hof toe oor grondgrypers op De Wildt
Deur Marietie Louw-Carstens 18 Januarie 2019 15:54
Vermeende grondbesetters het Saterdag in luukse voertuie by De Wildt in Noordwes opgedaag. Foto: VERSKAF
Die kwessie oor beweerde grondgrype op De Wildt in Noordwes gaan waarskynlik volgende week in die hooggeregshof in Pretoria draai.
Ian Cameron, hoof van gemeenskapsveiligheid by AfriForum, sê regshulp is reeds ingewin nadat vermeende grondbesetters 16 dae gelede begin het om erwe op private grond vir hulle uit te meet.
De Wildt is sowat 40 km buite Pretoria, maar val binne die grense van Noordwes.
Cameron was Vrydagoggend op die stuk grond waar strukture met sinkplate opgerig is. Daar was toe nie enige van die vermeende grondbesetters nie.
“Hulle meet die erwe uit en rig strukture so stuk-stuk op,” sê Cameron.
Sowat 200 mense het Saterdag in luukse motors opgedaag en begin om die erwe uit te meet nadat die eerste groep vroeër vandeesmaand begin het.
Die stuk grond waarop die erwe uitgemeet word, beslaan sowat 50 ha.
Dit behoort aan twee private grondeienaars, wat om veiligheidsredes nie hul name genoem wil hê nie.
Cameron sê pres. Cyril Ramaphosa sê daar is nie grondgrype in Suid-Afrika nie, “maar dit gebeur op verskeie plekke”.
’n Sinkhuis wat deur ’n vermeende grondgryper buite De Wildt opgerig is. Foto: VERSKAF
Ian Cameron, hoof van AfriForum se gemeenskapsveiligheid, by een van die sinkhuise buite De Wildt. Foto: VERSKAF
Verlede jaar het mense onwettig grond beset buite Burgersfort in Limpopo en ook buite Pretoria.
Cameron sê die grondeienaars op De Wildt het die polisie om hulp gevra toe die eerste groep mense by die grond opgedaag het.
Die Mmakau-polisiekantoor het glo nie gereageer om die vermeende besetters te verwyder nie.
Marius Kamfer, AfriForum se regsbestuurder, sê dit is onaanvaarbaar.
“Die polisie maak ’n bespotting van grondregte in die land,” sê Kamfer.
Niemand het Vrydag die telefone in die Mmakau-polisiekantoor geantwoord nie.
Volgens kol. Amanda Funani, polisiewoordvoerder in Noordwes, sal ’n ondersoek gedoen word na die bewerings dat die Mmakau-polisiekantoor glo traag is om op te tree.
AfriForum beplan om volgende week ’n dringende aansoek in die hooggeregshof in Pretoria te bring om die vermeende besetters van die grond te verwyder.
Meer oor: Afriforum | Grondgrypers | Grondbesetters | Grondbesetting
‘Apartheidswette’ bring Malema voor hof
Besetters appelleer teen bevel om plaas te verlaat
Amptenare glo gekeer om grondgrypers vas te vat
Metro breek onwettige strukture by Despatch af